D. Čaplovič, poslanec: (2004-12-14):
Vážený pán minister, keď si však zoberieme do úvahy občana žijúceho v rodine, ktorý aj s manželkou poberajú mesačne minimálnu mzdu, t. j. dennodenne chodia do práce, platia dane štátu, starajú sa vzorne o svoje dve deti, prídeme k záveru, že návrhy Ministerstva práce, sociálnych vecí a rodiny Slovenskej republiky nie sú sociálne, ale diskriminačné pre túto rodinu, ktorá svojou prácou tvorí hodnoty tohto štátu. Dôvodom tohto môjho tvrdenia je porovnanie dvoch rodín - rodiny, kde pracujú obaja a majú dve deti, v porovnaní s rodinou v sociálnej núdzi, kde nepracuje ani jeden z rodičov, a majú tiež dve deti. Rodinné prídavky na dve deti sú 1 040 Sk plus daňový bonus 800 Sk u pracujúceho občana. Pracujúca rodina má tak k dispozícii na dve deti 1 840 Sk a rodina v sociálnej núdzi 1 040 Sk. U pracujúceho sa dve deti učia na čisté jednotky, za odmenu nedostanú vďaka vášmu geniálnemu výnosu ani korunu. U druhej rodiny, deti ak chodia napríklad na druhý stupeň základnej školy, kde je asi 15 predmetov známkovaných a z nich sa vypočítava priemer v škole, a napríklad dosahujú nasledovný prospech, a teraz uvediem dva predmety za štvorku, tri predmety za trojku, šesť predmetov za dvojku a štyri predmety za jednotku, čo dáva priemer známok u takéhoto podpriemerného žiaka 2,2, nuž a ten má nárok na štipendium 300 Sk. Ak dosahujú obe deti rovnaký priemer, je to spolu 600 Sk, čo je u rodiny v sociálnej núdzi mesačne spolu s rodinnými prídavkami 1 040 Sk. Ďalej im poskytnutá dotácia na stravu 26 Sk krát 20 pracovných dní, spolu 520 korún na jedno dieťa a keď dve deti, tak 1040 Sk. Po sčítaní všetkých položiek táto rodina dostane 2 680 Sk mesačne aj s rodinnými prídavkami. Nepočítame ešte poskytovanie rekreačných pobytov pre tieto deti počas prázdnin. Prosím, ale je tu, vznikla tu istá anomália, že ten, kto poctivo pracuje, jeho deti sa výborne učia, dostane od štátu menej o 840 Sk mesačne a jeho deti budú sedieť za odmenu počas prázdnin doma, napriek tomu, že dosahovali v škole vynikajúce výsledky a potrebovali by tiež za odmenu nejaký rekreačný pobyt. Pýtam sa, aká je tu motivácia pre občanov? Vážený pán minister, o tomto sme hovorili aj na našom výbore pre vedu a vzdelávanie, školstvo a kultúru, kde sme tento váš výnos podrobili kritike. Je nespravodlivý, je diskriminačný, je neprofesionálny. Nuž tak sa pýtam, aká je tu motivácia pre občanov, ktorí chcú pracovať a žiť na úrovni doby a poskytovať svojim deťom aspoň taký štandard, ako vy svojím výnosom poskytujete rodinám v sociálnej núdzi? Riaditelia škôl týmto rodinám ešte odpúšťajú rôzne platenie, financovanie rôznych doplnkov do tried, rôzne zbierky na vybavenie tried a podobne. Prosím, to je v kompetencii riaditeľov. Beriem to na vedomie a môžem s tým v zásade súhlasiť. O tom, že niektoré skupiny občanov zneužívajú tento systém, už ani nehovorím. Vám to však asi neprekáža. Vraví sa, že pod lampou býva najväčšia tma. Uvediem, nielen vám, jeden z mnohých takýchto zneužívaní, jeden konkrétny príklad. Starý otec má živnosť a u neho pracujú načierno jeho deti, lebo sú evidované na úrade práce a sociálnych vecí ako nezamestnaní. Tieto rodiny, deti podnikateľa majú domy, exkluzívne autá a ich deti v škole poberajú vďaka vášmu výnosu všetky výhody. Učitelia škôl a ich spolužiaci sú týmto výnosom a týmto príkladom konkrétneho stavu pobúrení a nespokojní. Ako to, že ste sa nezamýšľali nad kontrolným mechanizmom čerpania týchto dotácií? Kde jediná podmienka je plnenie povinnej školskej dochádzky. Ako to, že ste podpísali takýto výnos, vážený pán minister? To však nemôže znalých vecí prekvapiť, pretože takéto zákony, takéto vyhlášky a výnosy dennodenne doslova chrlite z dielne vášho ministerstva. Nielen že ich vyrábate ako na bežiacom páse, ale aj systematicky meníte mesiac čo mesiac prostredníctvom noviel v parlamente, ktoré buď predkladáte sám, alebo ešte počas rozpravy v druhom čítaní požiadate vášho koaličného poslanca, predovšetkým z poslaneckého klubu SDKÚ, aby tento váš novelizovaný návrh ešte menil. Idú nad rámec zákonov, sú často v rozpore s legislatívnymi predpismi. Napriek tomu vám to vďaka koalícii prechádza. Slovom, ste vodopád neschopnosti, ste muž, človek neschopný robiť dačo pre ľudí, ale všetkého iného ste schopný. Vážený pán minister, (Hlasy v rokovacej sále.) vážený pán minister, iste, to nie sú populistické argumenty, to je holá skutočnosť. Ak sa nad uvedeným, vážení páni kolegovia, čo len trochu zamyslíte, tak tým populistom a demagógom každým dňom je pán minister práce, sociálnych vecí a rodiny. (Potlesk.) Práve vy, nakoľko ste si chceli podchytiť práve tých, ktorých ste svojou reštrikčnou politikou v rámci vášho rezortu, pán minister, pripravili o prácu. Áno, vážené kolegyne a vážení kolegovia, ani jeden štát v Európe neposkytuje prospechovo-sociálne štipendiá pre žiakov, ktorí si plnia povinnú školskú dochádzku. Ani nemusia, lebo svojou sociálnou politikou doslovne nemasakrujú občanov a rodiny svojho štátu. Deti, ktoré navštevujú školu, pochádzajú z prostredia, kde môžu rodiny, minimálne, o tom som sa presvedčil vo Francúzsku, v Taliansku, v Nemecku, pokrývať výdavky detí v škole. U nás vďaka pravicovej antisociálnej politike a vás, pán minister, asi si to ani nemôžu dovoliť. Svedčia o tom vaše skutky, napríklad i pri spomínaných prospechovo-sociálnych štipendiách. Uviedol som konkrétny príklad. Na Slovensku je značná časť občanov a rodín chudobná ako kostolné myši, nuž a tak ako vy z verejného zdroja, hlúpo prispievame práve na mnohé veci, ktoré sú nekompetentné, neprofesionálne a diskriminačné. Najprv ľudí oderieme a potom im dáme akési flajstre, lebo inak by deti nemohli dochádzať do školy, nemali by pravidelnú stravu a nemali by ani na najzákladnejšie školské pomôcky a učebnice. Nuž tak, pán minister, na záver, keďže každá ryba na ministerstve smrdí od hlavy, si zaslúžite za vašu nekompetentnosť, neschopnosť a často arogantnosť jedinú odmenu, jedinú známku, ktorú vám z tohto miesta venujem. Vážený pán minister, pozor, čelom vzad a odchod! Ďakujem. (Potlesk.)